মুশিকি হল গোমা শহর থেকে ত্রিশ কিলোমিটার পশ্চিম দিকে একটি ছোট পাহাড়ী উপত্যকা অঞ্চল। একে শহর বলা ভুল হবে। কারণ এখানে একটি বাজার থাকলেও সেটা গ্রাম্য পরিবেশের বাইরে উঠতে পারেনি। কিন্তু রাস্তা মাত্র ত্রিশ কিলোমিটার হলেও এর অর্ধেকটি হল পাহাড়ের উঠতি পথ। মাত্র এক ঘন্টারও কম সময় গাড়ি চালিয়ে আমরা সাকে নামক স্থানে উপস্থিত হলাম। এ সাকে শহরের পরেই শুরু হয়েছে পাহাড়ী রাস্তা যে রাস্তা বেয়ে কেবল উপরের দিকেই উঠতে হয়। সাকে থেকে মুশিকির সরাসরি দূরত্ব হয়তো মাত্র পাঁচ/ সাত কিলোমিটার হবে। কিন্তু পাহাড় বেয়ে ঘুরে ঘুরে উঠতে আট/দশ কিলোমিটারের মতো যেতে হয়।